Ինչպես «Արմենպրես»-ին տեղեկացրին ՀՀ կենտրոնական բանկի հասարակայնության հետ կապերի ծառայությունից, հուշադրամի դիմերեսի դաշտում պատկերված է Թեոդոր Աքսենտովիչի կտավից մի դրվագ` կանացի դիմանկարի տեսքով: Դաշտի աջի վերեւում Հայաստանի Հանրապետության զինանշանն է, որից վերեւ հորիզոնական նշված է թողարկման տարեթիվը` «2010»: Դաշտի աջի ներքեւում երեք տողով անգլերեն եւ հայերեն նշված է անվանական արժեքը համապատասխանաբար` «DRAM», «100» եւ «ԴՐԱՄ»: Դաշտի եզրաշուրթով` վերեւում հորիզոնական հայերեն եւ ձախում ուղղահայաց անգլերեն մակագրված են համապատասխանաբար` «ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ» եւ «REPUBLIC OF ARMENIA»: Դիմանկարից աջ ներքեւում եզրաշուրթի մոտ նշված է դրամահատարանի առևտրային նիշը: Հուշադրամի դարձերեսի ձախում Թեոդոր Աքսենտովիչի դեպի աջ շրջված դիմապատկերն է: Դաշտի աջում պատկերված է Թեոդոր Աքսենտովիչի կտավից մի դրվագ, որի ներքեւում զետեղված է նկարչի ստորագրությունը: Կտավի պատկերը եզրագծված է երեք կողմից: Վերեւի աջում եզրաշուրթի մոտ հորիզոնական անգլերեն մակագրված է «TEODOR AXENTOWICZ»: Ներքեւի աջում եզրաշուրթի մոտ հորիզոնական նշված են նկարչի ծննդյան եւ մահվան տարեթվերը` «1859 – 1938»: